
22-TA-19: Noteikumu projekts (Grozījumi)
Grozījumi Ministru kabineta 2015. gada 2. jūnija noteikumos Nr. 276 "Apcietināto un notiesāto personu veselības aprūpes īstenošanas kārtība"

3. Tiesību akta projekta ietekme uz valsts budžetu un pašvaldību budžetiem
	Iebildums (FM - 15.06.2023.)
Norādām, ka noteikumu projekta pieņemšana automātiski nenodrošina finansējuma piešķiršanu, bet jautājums par papildu finansējuma piešķiršanu ir izskatāms Ministru kabinetā likumprojekta “Par valsts budžetu 2024. gadam un budžeta ietvaru 2024., 2025. un 2026. gadam” sagatavošanas procesā kopā ar visu ministriju un citu centrālo valsts iestāžu prioritāro pasākumu pieteikumiem. Vienlaikus vēršam uzmanību, ka nav atbalstāma tāda noteikumu projekta pieņemšana, kura izpilde var netikt nodrošināta nepietiekamā finansējuma dēļ, attiecīgi lūdzam izvērtēt, vai noteikumu projekta īstenošanu nav iespējams nodrošināt Tieslietu ministrijai esošo budžeta līdzekļu ietvaros, attiecīgi precizējot anotācijas 3.sadaļu un svītrojot protokollēmuma projekta 3.punktu. Ja noteikumu projekta īstenošanu nav iespējams nodrošināt esošo budžeta līdzekļu ietvaros, tad nepieciešams anotācijā sniegt attiecīgu skaidrojumu, kā arī jāņem vērā, ka tādā gadījumā noteikumu projekta tālāka virzība ir iespējama tikai pēc papildu finansējuma atbalstīšanas valsts budžeta likumprojekta sagatavošanas procesā.
 
Piedāvātā redakcija
-
	Nav ņemts vērā
Noteikumu projekta īstenošanu nav iespējams nodrošināt Tieslietu ministrijai esošo budžeta līdzekļu ietvaros. 
Noteikumu projekts paredz, ka no valsts budžeta līdzekļiem apmaksātu plānveida stomatoloģisko palīdzību (kuras izmaksas vienam ieslodzītajam viena kalendārā gada ietvaros nepārsniedz 255 euro) rindas kārtībā  varētu saņemt ieslodzītie, kuri ieslodzījuma vietā pavadījuši vismaz vienu gadu, ar nosacījumu, ka ieslodzīto personīgajā kontā gada laikā nav bijuši pietiekami naudas līdzekļi, lai segtu izmaksas par plānveida stomatoloģisko palīdzību, proti, 1 318 – ieslodzīto skaits, kas var pretendēt uz apmaksātu plānveida stomatoloģisko palīdzību no valsts budžeta līdzekļiem. Minēto normu izpildei Tieslietu ministrijai (Ieslodzījuma vietu pārvaldei) nepieciešams finansējums: 2024.gadā 168 045 euro (1 318 x 255 euro = 336 090 euro gadā/2 = 168 045 euro (plānots, ka noteikumi stāsies spēkā no 2024.gada 1.jūlija) 2025.gadā un turpmāk ik gadu 336 090 euro (1 318 x 255 euro).
Saskaņā ar Eiropas Padomes Ministru komitejas Ieteikumu Rec(2006)2 dalībvalstīm par Eiropas cietumu noteikumiem 41.5. punktā noteikto ikvienam ieslodzītajam ir jānodrošina arī kvalificēta zobārsta pakalpojumi.
Satversmes 95. pants paredz, ka spīdzināšana, citāda cietsirdīga vai cieņu pazemojoša izturēšanās pret cilvēku ir aizliegta un nevienu nedrīkst pakļaut nežēlīgam vai cilvēka cieņu pazemojošam sodam. Savukārt Eiropas Cilvēka tiesību un pamatbrīvību aizsardzības konvencijas 3. pants noteic, ka nevienu nedrīkst spīdzināt vai cietsirdīgi vai pazemojoši ar viņu apieties vai sodīt. Atbilstoši Eiropas Cilvēktiesību tiesas judikatūrā paustajām atziņām nepietiekama medicīniskā aprūpe (tajā skaitā stomatoloģiskā palīdzība) vai tās nepieejamība personām, kas atrodas ieslodzījuma vietās var veidot pazemojošu vai necilvēcīgu attieksmi Eiropas Cilvēka tiesību un pamatbrīvību aizsardzības konvencijas 3. panta izpratnē. Turklāt uz problēmām saistībā ar zobārstniecības pakalpojumu pieejamību Latvijas ieslodzījuma vietās vairākkārt ir norādījusi arī Eiropas Komiteja spīdzināšanas un necilvēcīgas vai pazemojošas rīcības vai soda novēršanai (CPT). Tāpēc, jautājums par apmaksātu plānveida stomatoloģisko palīdzību ieslodzītām personām ir būtisks un skatāms Ministru kabinetā.

